Информация от арх. Здравка Ненова
Червената къща в Ямбол е собственост на братята Йордан и Недялко Хаджигеоргиеви и техния родственик Злати Стойчев. Двамата братя - търговци, собственици на складове, винарни и мелници, са потомци на втория след Освобождението през 1878 година кмет на Ямбол Димитър Хаджииванов. През втората половина на 20-те години на миналия век двамата братя и Стойчев купуват голям двор със стари постройки от турско семейство, което се изселва в Турция. Проекта за новата сграда възлагат на арх. Александър Куртев, който през 1928 година завършва висшето си образование в Дрезден, Германия. Като държавен изпит в България арх. Куртев е трябвало да изготви проект за учителски санаториум във Велинград и съответно да упражнява надзор при построяването му. Той е пловдивчанин и ямболски зет, женен за голямата дъщеря на д-р Иван Бояджиев. Докторът, завършил медицина в Нанси, Франция, след сватбата изпраща младоженците на свои разноски в Париж, където арх. Куртев специализира стоманобетон в архитектурно бюро, а съпругата му взема уроци по пиано при професор по музика. След завръщането им в България се установяват в Ямбол, където арх. Куртев има богата професионална практика. По спомени на дъщеря му Милена Куртева – известна пианистка и музикален педагог, споделени с Мария Нешева – внучка на Йордан Хаджигеоргиев и също музикален педагог, проектът за Червената къща е първата работа на арх. Куртев след специализацията му във Франция.

